CELEX: 32019D1284
Language: ro
Date: 2019-07-29 00:00:00
Title: Decizia de punere în aplicare (UE) 2019/1284 a Comisiei din 29 iulie 2019 privind recunoașterea cadrului juridic și de supraveghere al Hong Kongului ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit (Text cu relevanță pentru SEE.)

30.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 201/43
               
            
         DECIZIA DE PUNERE ÎN APLICARE (UE) 2019/1284 A COMISIEI
         din 29 iulie 2019
         privind recunoașterea cadrului juridic și de supraveghere al Hong Kongului ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 5 alineatul (6),
         întrucât:
         
                     (1)
                  
                  
                     Potrivit articolului 5 alineatul (6) din Regulamentul (CE) nr. 1060/2009, Comisia poate adopta o decizie de echivalare atunci când, prin cadrul juridic și de supraveghere al unei țări terțe, se asigură respectarea de către agențiile de rating de credit autorizate sau înregistrate în țara terță în cauză a unor cerințe legale obligatorii care sunt prevăzute în regulamentul respectiv și care fac obiectul unei supravegheri și unui control eficiente în țara terță în cauză.
                  
               
                     (2)
                  
                  
                     Scopul acestei decizii de echivalare este acela de a le permite agențiilor de rating de credit din Hong Kong, în măsura în care nu prezintă o importanță sistemică pentru stabilitatea sau integritatea financiară a piețelor financiare ale unuia sau mai multor state membre, să solicite certificarea din partea Autorității Europene pentru Valori Mobiliare și Piețe (ESMA). Această decizie de echivalare oferă ESMA posibilitatea de a evalua agențiile de rating de credit în cauză în mod individual și de a acorda o scutire de la unele dintre cerințele organizaționale pentru agențiile de rating de credit active în Uniunea Europeană, inclusiv de la cerința privind prezența fizică în Uniunea Europeană.
                  
               
                     (3)
                  
                  
                     Pentru a fi considerat echivalent, cadrul juridic și de supraveghere al unei țări terțe trebuie să îndeplinească cel puțin cele trei condiții de la articolul 5 alineatul (6) din Regulamentul (CE) nr. 1060/2009.
                  
               
                     (4)
                  
                  
                     La 28 aprilie 2014, Comisia a adoptat Decizia de punere în aplicare 2014/249/UE (2), constatând îndeplinirea acestor trei condiții și considerând cadrul juridic de supraveghere al Hong Kongului pentru agențiile de rating de credit drept echivalent cu cerințele Regulamentului (CE) nr. 1060/2009 în vigoare la momentul respectiv.
                  
               
                     (5)
                  
                  
                     Conform primei condiții prevăzute la articolul 5 alineatul (6) din Regulamentul (CE) nr. 1060/2009, agențiile de rating dintr-o țară terță trebuie să facă obiectul autorizării sau înregistrării și, de asemenea, trebuie să fie supuse în permanență unei supravegheri și unor controale eficace. În conformitate cu cadrul juridic și de supraveghere din Hong Kong, agențiile de rating și analiștii lor de rating care prestează servicii de rating de credit în Hong Kong trebuie să dețină o autorizație pentru prestarea serviciilor de rating de credit și fac obiectul supravegherii exercitate de Comisia pentru valori mobiliare și contracte futures (SFC) din Hong Kong. Cadrul juridic și de supraveghere al Hong Kongului conferă SFC o gamă largă de competențe, care îi permit să investigheze dacă agențiile de rating își respectă obligațiile legale. SFC poate impune atât persoanelor reglementate, cât și persoanelor nereglementate obligația de a prezenta informații și documente relevante pentru investigație, inclusiv evidențe comerciale, evidențe bancare, înregistrări ale convorbirilor telefonice, înregistrări ale activității pe internet și informații privind beneficiarii reali. Această competență se aplică atât persoanelor care fac obiectul investigației, cât și celor despre care SFC are motive întemeiate să creadă că dețin informații relevante pentru investigație. În plus, atunci când există temeri în ceea ce privește distrugerea sau sustragerea probelor, sustragerea de la justiție sau preocupări de altă natură, SFC poate avea acces la sediile private atât ale persoanelor reglementate, cât și ale persoanelor nereglementate, în urma acordării unui mandat de percheziție de către o autoritate judiciară. De asemenea, SFC dispune de o gamă completă de competențe pentru a lua măsuri penale, civile, administrative și de altă natură. Printre acestea se numără competența administrativă de a impune sancțiuni disciplinare împotriva persoanelor autorizate sau înregistrate de către SFC, de a impune persoanelor autorizate sau înregistrate restricții cu privire la activitățile lor comerciale, de a retrage sau de a suspenda autorizația sau înregistrarea persoanelor autorizate sau înregistrate și de a le adresa avertismente, de a le impune obligații și de a le aplica amenzi. SFC are competența de a solicita instanței competente emiterea unor ordine de încetare sau adoptarea unor măsuri corective. Pe lângă inspecțiile la fața locului, SFC asigură și o supraveghere la distanță, interacționând cu agențiile de rating autorizate pentru a înțelege modelele și planurile lor de afaceri, precum și riscurile inerente acestor activități, în vederea identificării și a evaluării riscurilor care decurg din activitățile lor economice. Informațiile privind agențiile de rating autorizate sunt colectate prin intermediul sistemelor de evidență ale SFC, care includ, dar nu se limitează la situațiile financiare anuale auditate și la rapoartele anuale de evaluare a controlului. SFC asigură urmărirea plângerilor și a încălcărilor raportate din proprie inițiativă. Acordul de cooperare încheiat între ESMA și SFC prevede schimbul de informații cu privire la măsurile de control și de supraveghere adoptate având ca obiect agențiile de rating transfrontaliere.
                  
               
                     (6)
                  
                  
                     Potrivit celei de a doua condiții prevăzute la articolul 5 alineatul (6) din Regulamentul (CE) nr. 1060/2009, agențiile de rating de credit dintr-o țară terță trebuie să se supună unor norme legale obligatorii echivalente cu cele prevăzute la articolele 6-12 din Regulamentul (CE) nr. 1060/2009 și în anexa I la regulamentul respectiv. Cadrul juridic și de supraveghere al Hong Kongului prevede cerințe detaliate în materie de guvernanță corporativă. Consiliul de administrație și responsabilii pentru activitățile reglementate sunt principalii răspunzători de asigurarea faptului că agenția de rating menține standardele corespunzătoare de conduită și respectă procedurile corespunzătoare. Agențiile de rating de credit trebuie să aibă doi responsabili, ambii aprobați de SFC, iar cel puțin unul dintre aceștia trebuie să fie un director executiv în sensul SFO. Sunt în vigoare dispoziții detaliate privind conflictele de interese, care impun agențiilor de rating obligația de a identifica și de a elimina sau de a gestiona conflictele de interese și obligația de a fi organizate într-un mod care să garanteze că interesele lor comerciale nu afectează independența și acuratețea ratingurilor lor de credit, precum și cerințe organizatorice care se referă inclusiv la externalizare, ținerea evidențelor și confidențialitate. În ceea ce privește cerințele organizatorice, agențiile de rating de credit trebuie să îndeplinească cerințe cum ar fi cele privind politicile și procedurile pentru asigurarea conformității cu obligațiile legale și o funcție permanentă și eficace de verificare a conformității. Agențiile de rating trebuie, de asemenea, să instituie un departament de revizuire responsabil cu revizuirea periodică a metodologiilor și a modelelor de rating, precum și a modificărilor semnificative ale acestora. Cadrul juridic și de supraveghere al Hong Kongului conține o gamă largă de cerințe în materie de comunicare a informațiilor, cum ar fi publicarea ratingurilor și publicarea anuală a informațiilor referitoare la activitățile de rating și la activitățile auxiliare. Prin urmare, cadrul juridic și de supraveghere din Hong Kong este considerat echivalent cu Regulamentul privind agențiile de rating de credit în ceea ce privește gestionarea conflictelor de interese, cerințele organizaționale, calitatea ratingurilor și a metodologiilor de rating, publicarea ratingurilor de credit și publicarea cu caracter general și în mod periodic a informațiilor cu privire la activitățile de rating de credit. Astfel, cadrul ar trebui să prevadă o protecție echivalentă în materie de integritate, transparență, bună guvernanță a agențiilor de rating și fiabilitate a activităților de rating de credit.
                  
               
                     (7)
                  
                  
                     Conform celei de-a treia condiții prevăzute la articolul 5 alineatul (6) din Regulamentul (CE) nr. 1060/2009, regimul de reglementare dintr-o țară terță trebuie să împiedice intervenția autorităților de supraveghere și a altor autorități publice din țara terță respectivă asupra conținutului ratingurilor de credit și asupra metodologiilor. Nu există nicio dispoziție legală prin care SFC sau orice altă autoritate publică să fie abilitată să influențeze conținutul ratingurilor de credit sau metodologiile de rating.
                  
               
                     (8)
                  
                  
                     Cadrul juridic și de supraveghere al Hong Kongului îndeplinește în continuare cele trei condiții prevăzute inițial la articolul 5 alineatul (6) din Regulamentul (CE) nr. 1060/2009. Cu toate acestea, Regulamentul (UE) nr. 462/2013 al Parlamentului European și al Consiliului (3) a introdus cerințe suplimentare pentru agențiile de rating de credit înregistrate în Uniune, înăsprind regimul juridic și de supraveghere pentru respectivele agenții de rating de credit. Aceste cerințe suplimentare includ norme obligatorii pentru agențiile de rating de credit privind perspectivele de rating, gestionarea conflictelor de interese, cerințele în materie de confidențialitate, calitatea metodologiilor de stabilire a ratingurilor și prezentarea și publicarea ratingurilor de credit.
                  
               
                     (9)
                  
                  
                     Conform articolului 2 al doilea paragraf punctul 1 litera (b) din Regulamentul (UE) nr. 462/2013, cerințele suplimentare se aplică în vederea evaluării echivalenței cadrelor juridice și de supraveghere din țările terțe începând cu 1 iunie 2018.
                  
               
                     (10)
                  
                  
                     În aceste condiții, la 13 iulie 2017, Comisia a solicitat avizul ESMA în ceea ce privește echivalența cadrului juridic și de supraveghere din alte țări, printre care și Hong Kongul, cu aceste cerințe suplimentare introduse prin Regulamentul (UE) nr. 462/2013, precum și opinia sa privind importanța materială a eventualelor diferențe.
                  
               
                     (11)
                  
                  
                     În avizul său tehnic publicat la 17 noiembrie 2017, ESMA a concluzionat că în cadrul juridic și de supraveghere din Hong Kong referitor la agențiile de rating de credit sunt incluse suficiente dispoziții pentru a îndeplini cerințele suplimentare introduse prin Regulamentul (UE) nr. 462/2013.
                  
               
                     (12)
                  
                  
                     Regulamentul (UE) nr. 462/2013 introduce la articolul 3 alineatul (1) litera (w) o definiție a perspectivei de rating, iar Regulamentul (CE) nr. 1060/2009 extinde acum la perspectivele de rating o serie de cerințe aplicabile ratingurilor de credit. Deși cadrul juridic și de supraveghere al Hong Kongului nu recunoaște în mod explicit perspectivele de rating drept un element separat și distinct față de ratingul de credit, SFC se așteaptă, având în vedere sensul amplu al termenului „rating de credit” în cadrul juridic și de supraveghere al Hong Kongului, ca producerea perspectivelor de rating să îndeplinească toate cerințele privind ratingurile de credit.
                  
               
                     (13)
                  
                  
                     Pentru a sublinia independența agențiilor de rating de credit față de entitățile cărora li se acordă ratingul, Regulamentul (UE) nr. 462/2013 extinde, prin modificările introduse la articolul 6 alineatul (4), la articolul 6a și la articolul 6b din Regulamentul (UE) nr. 1060/2009, aplicabilitatea normelor privind conflictele de interese la acele conflicte de interese provocate de acționarii sau membrii care dețin o poziție semnificativă în cadrul agențiilor de rating de credit. Cadrul juridic și de supraveghere al Hong Kongului prevede obligația agențiilor de rating de credit de a lua măsuri adecvate și eficace pentru a preveni, a identifica, a elimina sau a gestiona și a divulga conflictele de interese și de a se asigura că nu sunt afectate de relațiile de afaceri. Deși legislația Hong Kongului nu conține referiri explicite la acționari, agențiile de rating de credit nu au voie să desfășoare activitățile respective dacă există un potențial conflict de interese.
                  
               
                     (14)
                  
                  
                     Regulamentul (UE) nr. 462/2013 introduce noi dispoziții prin care se garantează că informațiile confidențiale sunt folosite doar în scopuri legate de activități de rating de credit și sunt protejate împotriva fraudei, a furtului sau a altor forme de abuz. În acest scop, articolul 10 alineatul (2a) din Regulamentul (UE) nr. 1060/2009 prevede obligația agențiilor de rating de credit de a trata toate ratingurile de credit, perspectivele de rating și informațiile aferente drept informații confidențiale până la momentul publicării. Prin instituirea de cerințe detaliate, cadrul juridic și de supraveghere din Hong Kong le impune agențiilor de rating de credit să adopte proceduri și mecanisme pentru protejarea informațiilor cu caracter confidențial referitoare la emitenți. Astfel, este instituit un cadru credibil pentru a asigura protecția împotriva utilizării necorespunzătoare a informațiilor confidențiale.
                  
               
                     (15)
                  
                  
                     Regulamentul (UE) nr. 462/2013 își propune sporirea nivelului de transparență și de calitate al metodologiilor de stabilire a ratingurilor. Acesta introduce, în anexa I secțiunea D partea I punctul 3 din Regulamentul (CE) nr. 1060/2009, obligația agenției de credit de a oferi entității căreia i se acordă ratingul posibilitatea de a semnala eventualele erori materiale înainte de publicarea ratingului de credit sau a perspectivei de rating. Acordând o prioritate sporită comunicării ratingului către piață fără întârziere, cadrul juridic și de supraveghere din Hong Kong nu conține nicio cerință strictă care să oblige agențiile de rating de credit să informeze entitatea căreia i se acordă ratingul cu privire la ratingul de credit înainte de publicarea acestuia. Singura obligație pe care o au agențiile de credit în această privință este aceea de a informa entitatea căreia i se acordă ratingul cu privire la informațiile critice și la principalele considerații pe care se va baza un rating, atunci când acest lucru este fezabil și adecvat.
                  
               
                     (16)
                  
                  
                     Regulamentul (UE) nr. 462/2013 introduce măsuri de protecție la articolul 8 alineatul (5a), alineatul (6) literele (aa) și (ab) și alineatul (7) din Regulamentul (CE) nr. 1060/2009, pentru a asigura că nicio modificare adusă metodologiilor de stabilire a ratingurilor nu are drept rezultat metodologii mai puțin riguroase. Cadrul juridic și de supraveghere din Hong Kong prevede obligația agențiilor de rating de credit de a face publică integral orice modificare semnificativă a metodologiilor lor. În plus, cadrul prevede că, atunci când acest lucru este fezabil și adecvat, agenția de rating de credit trebuie să facă publice aceste modificări semnificative înainte ca ele să intre în vigoare. Dacă intervin modificări ale metodologiilor, modelelor sau ipotezelor principale de rating utilizate pentru elaborarea oricăruia dintre ratingurile sale de credit, agenția de rating de credit trebuie să facă publică imediat lista probabilă a ratingurilor de credit care vor fi afectate, folosind aceleași mijloace de comunicare ca cele care au fost utilizate pentru distribuția ratingurilor de credit afectate.
                  
               
                     (17)
                  
                  
                     Regulamentul (UE) nr. 462/2013 consolidează cerințele referitoare la prezentarea și divulgarea ratingurilor de credit. Conform articolului 8 alineatul (2) și anexei I secțiunea D partea I punctul 2a din Regulamentul (CE) nr. 1060/2009, o agenție de rating de credit trebuie să publice, odată cu metodologiile de rating, modelele și ipotezele principale de rating, orientări clare și ușor de înțeles care să explice ipotezele, parametrii, limitele și eventualele incertitudini referitoare la modelele și metodologiile de stabilire a ratingurilor utilizate în procesul de rating de credit. În regimul juridic și de supraveghere al Hong Kongului este prevăzută obligația de a se asigura că agențiile de rating de credit furnizează îndrumări suficiente pentru ca ratingurile de credit să poată fi înțelese de utilizatorii acestora. De asemenea, este prevăzută obligația de a furniza autorității de supraveghere, la fiecare șase luni, informații cu privire la activitățile de afaceri.
                  
               
                     (18)
                  
                  
                     Cu scopul de a consolida concurența și de a limita marja de apariție a conflictelor de interese în sectorul agențiilor de rating de credit, Regulamentul (UE) nr. 462/2013 introduce, la anexa I secțiunea E partea II din Regulamentul (CE) nr. 1060/2009, cerința ca comisioanele percepute de agențiile de rating de credit pentru ratingurile de credit și serviciile auxiliare să nu aibă un caracter discriminatoriu și să se bazeze pe costuri reale. Acesta prevede obligația agențiilor de rating de credit de a dezvălui anumite informații financiare. Cadrul juridic și de supraveghere al Hong Kongului prevede obligația agențiilor de rating de credit de a păstra evidențele comerciale în conformitate cu toate cerințele statutare pentru o perioadă determinată, de a face public caracterul general al acordurilor de compensare cu entitățile cărora li se acordă ratingul și de a raporta venitul agregat obținut din prestarea serviciilor de rating de credit, conferindu-i autorității de supraveghere dreptul de a solicita aceste informații. În ceea ce privește măsurile de protejare a clienților și de asigurare a egalității de tratament pentru aceștia, se prevede, în mod general, obligația de a trata clienții în mod corect.
                  
               
                     (19)
                  
                  
                     La baza evaluării de către Comisie a regimului de reglementare dintr-o țară terță stau principiul proporționalității și abordarea bazată pe riscuri. Având în vedere factorii analizați în comun și avizul tehnic furnizat de ESMA, cadrul juridic și de supraveghere al Hong Kongului pentru agențiile de rating de credit îndeplinește condițiile prevăzute la articolul 5 alineatul (6) al doilea paragraf din Regulamentul (CE) nr. 1060/2009 și ar trebui să fie considerat în continuare echivalent cu cadrul juridic și de supraveghere instituit prin regulamentul respectiv.
                  
               
                     (20)
                  
                  
                     Din rațiuni de securitate juridică, ar trebui să fie adoptată o nouă decizie de punere în aplicare și, prin urmare, Decizia de punere în aplicare 2014/249/UE ar trebui abrogată.
                  
               
                     (21)
                  
                  
                     Comisia, asistată de ESMA, ar trebui să monitorizeze în continuare, în mod regulat, evoluția măsurilor juridice și de supraveghere aplicabile agențiilor de rating de credit, evoluțiile pieței și eficacitatea cooperării pentru supraveghere în ceea ce privește monitorizarea și asigurarea respectării legii în Hong Kong, pentru a asigura conformitatea permanentă.
                  
               
                     (22)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            În sensul articolului 5 din Regulamentul (CE) nr. 1060/2009, cadrul juridic și de supraveghere al Hong Kongului aplicabil agențiilor de rating de credit este considerat echivalent cu cerințele Regulamentului (CE) nr. 1060/2009.
         
         
            Articolul 2
            Decizia de punere în aplicare 2014/249/UE se abrogă.
         
         
            Articolul 3
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 29 iulie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 302, 17.11.2009, p. 1
         
         
            (2)  Decizia de punere în aplicare 2014/249/UE a Comisiei din 28 aprilie 2014 privind recunoașterea cadrului juridic și de supraveghere al Hong Kongului ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit (JO L 132, 3.5.2014, p. 76
         
         
            (3)  Regulamentul (UE) nr. 462/2013 al Parlamentului European și al Consiliului din 21 mai 2013 de modificare a Regulamentului (CE) nr. 1060/2009 privind agențiile de rating de credit (JO L 146, 31.5.2013, p. 1).